Hampshire

Hampshire (lyh. Hants) on hallinnollinen, muodollinen ja historiallinen kreivikunta Kaakkois-Englannissa, Englannin kanaalin rannalla. Hallinnolliseen kreivikuntaan kuuluu yksitoista hallintopiiriä ja sen keskuksena toimii Winchesterin kaupunki; muodolliseen kreivikuntaan luetaan niiden lisäksi itsenäiset Portsmouthin ja Southamptonin yhtenäishallintopiirit. Vuoden 2021 väestönlaskennassa muodollisessa kreivikunnassa oli noin asukasta.
Hampshire tunnettiin aikaisemmin nimellä "County of Southampton" ja epävirallisesti "Southamptonshire", mutta nimi vaihdettiin nykyiselleen 1. huhtikuuta 1959. Siitä käytetään joskus myös lyhyempää nimitystä "Hants".
Kreivikunta on suosittu matkailukohde merenläheisen sijaintinsa, pittoreskien maalaiskyliensä ja kulttuuriperintökohteidensa ansiosta. Etelärannikon suuret kaupungit Winchester, Portsmouth ja Southampton muodostavat Etelä-Hampshiren metropolialueen, jossa asuu noin 1,2 miljoonaa ihmistä.
Maantiede.
Hampshiren pinta-ala on neliökilometriä. Suurin leveys lännestä itään on 86 kilometriä ja pituus etelästä pohjoiseen 75 kilometriä. Kreivikunnan rajanaapureita ovat Dorset lännessä, Wiltshire luoteessa, Berkshire pohjoisessa sekä Surrey ja West Sussex idässä. Etelässä Solentinsalmi erottaa sen Isle of Wightista.
Hampshire voidaan jakaa maantieteellisesti neljään osaan. Kreivikunnan keskiosien poikki kulkee idästä länteen leveä liitukiviharjanne, joka kuuluu pääosin Hampshire Downsiin mutta vaihtuu kreivikunnan kaakkoisosassa South Downsiksi. Harjanteen etelä- ja pohjoispuolella maa on savea, hiekkaa tai soraa, ja sitä peittävät nummet ja metsät. Kreivikunnan itäosaan ulottuu Wealdin alue, jonka maisemassa vuorottelevat jyrkänteet ja laaksot. Wealdin kallioperä on vanhinta Hampshiressä ja voidaan jakaa kolmeen tyyppiin, joita ovat Lower Greensandin ja Upper Greensandin hiekkakivimuodostumat ja Gaultin savimuodostuma. Solentinsalmen paikalla virrannut Solentjoki jäi noin 7500 vuotta sitten meren alle. Samalla sen latvajoki Frome ja sivuhaarat Avon, Hamble, Itchen ja Test kehittyivät itsenäisiksi joiksi.
Hampshire sijaitsee Etelä-Englannissa, jonne kulkeutuu Manner-Euroopasta ajoittain mantereista ilmaa. Se voi tehdä säästä kylmän talvella ja kuuman ja kostean kesällä. Kreivikunta on myös kaukana Pohjois-Atlantin matalapaineiden kulkureiteiltä, minkä vuoksi siellä sataa suhteellisen vähän verrattuna Ison-Britannian länsi- ja pohjoisosiin. Kanaalin rannikko on Britannian aurinkoisimpia paikkoja, ja siellä voi esiintyä heinä- ja elokuussa useita päiviä kestäviä hellejaksoja ja niihin liittyviä trooppisia öitä. Toisaalta Etelä-Englannissa on havaittu useita kertoja ennätyksellisiä myrskytuulia. Esimerkiksi vuoden 1987 suuri myrsky aiheutti mittavia tuhoja Southamptonista Lontooseen ulottuvan linjan eteläpuolella.
Hallinto.
Hampshiren paikallishallinto on jaettu kolmeen tasoon kaikkialla muualla paitsi Southamptonissa ja Portsmouthissa, joiden alueella kaupunginvaltuustot vastaavat kaikkien palveluiden tuottamisesta asukkaille. Muualla ylintä päätösvaltaa käyttää Winchesterissä kokoontuva kreivikunnanvaltuusto, joka on kooltaan Englannin kolmanneksi suurin kreivikunnanvaltuusto. Toiminta-alueellaan se vastaa suurimmasta osasta asukkaiden lakisääteisistä palveluista, muun muassa opetuksesta, kirjastoista, sosiaalipalveluista ja tiettyjen julkisten alueiden kaavoituksesta. Sen alaisuudessa toimii yksitoista hallintopiiriä, jotka hoitavat loput palveluista, esimerkiksi jätehuollon ja asuntorakentamisen kaavoittamisen.
Office for National Statisticsin mukaan Hampshiressä oli joulukuussa 2023 yhteensä 269 kuntaa, joista useimmilla oli oma vaaleilla valittu kunnanvaltuustonsa. Kunnilla on ylempiin tasoihin nähden varsin vähän päätäntävaltaa: ne osallistuvat neuvoa-antavassa asemassa kaavoitukseen ja päättävät itsenäisesti muun muassa kuntien leikkipaikoista, bussikatoksista ja yhteisötiloista. Kreivikuntaan kuuluu myös joitakin alueita (pääasiassa isoja kaupunkeja), joissa ei ole kunnallista itsehallintoa ja kaikki päätökset tehdään hallinnon ylemmillä tasoilla. Tällaisia alueita ovat muun muassa Southampton, Portsmouth, Basingstoke ja Winchester.
Yhdistyneen kuningaskunnan hallitsija nimittää kaikkiin muodollisiin kreivikuntiin edustajikseen lordiluutnantin ja suurseriffin. Hampshiren lordiluutnanttina on toiminut syyskuusta 2014 lähtien Nigel Atkinson, Esq. Lordiluutnantin tehtäviin kuuluu järjestää kuninkaallisten vierailuja kreivikuntaan, myöntää monarkin puolesta tiettyjä kunniamerkkejä, arvonimiä ja palkintoja ja toimia armeijan yhteyshenkilönä. Lordiluutantti jatkaa tehtävässä tavallisesti 75-vuotiaaksi asti, ja hän voi nimittää itselleen varaluutantin ja useita apulaisluutnantteja. Suurseriffi nimitetään yhdeksi vuodeksi kerrallaan, ja hänen päätehtäviään ovat ylioikeuden tuomareiden palveleminen näiden Hampshireen suuntautuvilla työmatkoilla ja lordiluutnantin avustaminen kuninkaallisten vierailujen järjestämisessä. Lisäksi hän tukee ja edistää aktiivisesti eri oikeusistuinten, viranomaisten ja vapaaehtoisjärjestöjen toimintaa.
Väestö.
Vuonna 2021 Hampshiren muodollisessa kreivikunnassa oli noin asukasta ja suurimpia asutuskeskuksia olivat:
Tunnukset.
Lippu.
Hampshiren lipussa on kultaiseen ja punaiseen katkoisella pohjalla punavalkoinen ruusu ja kultainen kruunu. Kruunu ja ruusu ovat olleet kreivikunnan symboli jo vuosisatojen ajan. Lipun suunnitteli Brady Ells Jason Saberin alkuperäisidean pohjalta ja se hyväksyttiin virallisesti maaliskuussa 2019.
Pyhän Swithunin päivä.
Hampshiren kreivikuntapäivää vietetään heinäkuun 15. päivänä Pyhän Swithunin muistoksi.
Nimikkokukka.
Vuonna 2004 Hampshiren nimikkokukaksi valittiin koiranruusu Plantlife International -järjestön pitämässä yleisöäänestyksessä.